[i] L-Istati Membri għandhom jippermettu li l-meded tal-frekwenzi li huma maġenb xulxin f'din it-tabella jintużaw bħala medda waħda tal-frekwenzi, diment li jiġu ssodisfati l-kundizzjonijiet speċifiċi ta' kull waħda minn dawn il-meded tal-frekwenzi maġenb xulxin. [ii] Kif definit fl-Artikolu 2(3). [iii] L-Istati Membri għandhom jippermettu l-użu tal-ispettru sal-potenza tat-trażmissjoni, sal-qawwa tal-kamp jew sad-densità tal-potenza mogħtija f'din it-tabella. Skont l-Artikolu 3(3), dawn jistgħu jimponu kundizzjonijiet inqas ristrettivi, jiġifieri jippermettu l-użu ta' spettru b'potenza akbar tat-trażmissjoni, b'qawwa akbar tal-kamp jew b'densità akbar tal-potenza, diment li din ma tkunx tnaqqas jew tikkomprometti l-koeżistenza adattata bejn it-tagħmir ta' medda qasira fil-meded armonizzati b'din id-Deċiżjoni. [iv] L-Istati Membri jistgħu jimponu biss dawn il-“parametri addizzjonali (regoli dwar it-tqassim tal-kanali u/jew aċċess għall-kanali u l-okkupazzjoni)”, u ma għandhomx iżidu parametri oħra jew rekwiżiti oħra għall-aċċess tal-ispettru u għat-taffija. Kundizzjonijiet anqas restrittivi skont it-tifsira tal-Artikolu 3(3) tfisser li l-Istati Membri jistgħu jħallu barra għalkollox il-“parametri addizzjonali (regoli dwar it-tqassim tal-kanali u/jew aċċess għall-kanali u l-okkupazzjoni)” f'xi entrata partikari jew jippermettu valuri ogħla, diment li jiġix kompromess l-arranġament adattat tal-kondiviżjoni fil-medda armonizzata. [v] L-Istati Membri jistgħu jimponu biss dawn ir-“restrizzjonijiet oħra tal-użu” u ma jistgħux iżidu restrizzjonijiet addizzjonali tal-użu. Billi jistgħu jiġu introdotti kundizzjonijiet anqas ristrettivi skont it-tifsira tal-Artikolu 3(3), l-Istati Membri jistgħu jħallu barra xi waħda mir-restrizzjonijiet jew ilkoll kemm huma, diment li ma jkunx kompromess l-arranġament adattat tal-kondiviżjoni fil-medda armonizzata. [vi] “Ċiklu ta' ħidma” hi ddefinita bħala l-proporzjon, espress bħala persentaġġ, ta' Σ(Ton)/(Tobs) fejn Ton hu l-ħin “mixgħul” ta' tagħmir ta' trażmettitur uniku u Tobs hu l-perjodu ta' osservazzjoni. It-Ton jitkejjel f'medda tal-frekwenzi ta' osservazzjoni (Fobs). Sakemm ma jkunx speċifikat mod ieħor f'dan l-anness tekniku, it-Tobs hu perjodu kontinwu ta' siegħa u l-Fobs hi l-medda tal-frekwenzi applikabbli f'dan l-anness tekniku. Kundizzjonijiet anqas restrittivi skont it-tifsira tal-Artikolu 3(3) tfisser li l-Istati Membri jistgħu jippermettu valur ogħla għaċ-“ċiklu ta' ħidma”. [1] Il-kategorija tat-tagħmir mediku attiv impjantabbli tkopri l-parti tar-radju tat-tagħmir mediku attiv impjantabbli li hu intenzjonat li jiġi introdott għalkollox jew parzjalment, b'operazzjoni jew b'mod mediku, fil-ġisem tal-bniedem jew tal-annimal, u meta applikabbli l-periferali tiegħu. [3] Il-kategorija tat-tagħmir għal meded qosra mhux speċifiku tkopri t-tipi kollha tat-tagħmir tar-radju, irrispettivament mill-applikazzjoni jew l-iskop, li jissodisfaw il-kundizzjonijiet tekniċi kif speċifikat għal medda speċifika tal-frekwenzi. Fost l-użi tipiċi hemm it-telemetrija, it-telekmand, l-alarms, it-trażmissjonijiet tad-dejta inġenerali u applikazzjonijiet oħra. [4] Il-kategorija tat-tagħmir assistiv tas-smigħ (ALD) tkopri s-sistemi tal-komunikazzjoni bir-radju li jippermettu lill-persuni b'diżabilità tas-smigħ biex iżidu l-kapaċità tas-smigħ tagħhom. Fost l-installazzjonijiet tipiċi tas-sistema hemm trażmettitur tar-radju wieħed jew bosta, u riċevitur tar-radju wieħed jew bosta. [5] Il-kategorija tat-tagħmir tal-metraġġ tkopri t-tagħmir tar-radju li jifforma parti minn sistemi tal-komunikazzjoni bir-radju bidirezzjonali li jippermettu monitoraġġ, kejl u trażmissjoni tad-dejta mill-bogħod b'infrastrutturi tal-grilji intelliġenti, bħall-elettriku, il-gass u l-ilma. [6] “Tagħmir ta' alarm soċjali” tfisser sistemi tal-komunikazzjoni bir-radju li jippermettu komunikazzjoni affidabbli għal persuna f'diffikultà f'xi żona ristretta biex tkun tista' ssir sejħa għall-għajnuna. Tipikament, l-alarms soċjali jintużaw biex jgħinu lill-anzjani jew lill-persuni b'diżabbiltà. [7] “Tagħmir mediku attiv impjantabbli”, kif definit fid-Direttiva tal-Kunsill 90/385/KEE tal-20 ta' Ġunju 1990 dwar l-approssimazzjoni tal-liġijiet tal-Istati Membri rigward il-mezzi mediċi attivi li jiddaħħlu f'xi parti tal-ġisem (ĠU L 189, 20.7.1990, p. 17). [8] Il-kategorija tat-tagħmir taċ-ċiklu ta' ħidma għolja/tat-trażmissjoni kontinwa tkopri t-tagħmir tar-radju li jiddependi fuq latenza baxxa u trażmissjonijiet taċ-ċiklu ta' ħidma għolja. Tipikament dan jintuża għas-sistemi personali mingħajr fili tal-istreaming tal-awdjo u tal-multimidja li jintużaw għal trażmissjonijiet ikkombinati ta' awdjo/vidjow u għas-sinjali sinkronizzati tal-awdjo/vidjo, għall-mowbajls, għas-sistemi ta' divertiment fil-vetturi jew fid-djar, għall-mikrofoni mingħajr fili, għal-loudspeakers mingħajr fili, għall-headphones mingħajr fili, għat-tagħmir tar-radju li jinġarr fuq il-persuna, għat-tagħmir assistiv tas-smigħ, għas-sistemi tal-monitoraġġ li jiddaħħlu fil-widnejn, għall-mikrofoni mingħajr fili li jintużaw waqt il-kunċerti jew produzzjonijiet oħra fuq il-palk, u għat-trażmettituri FM analogi b'potenza baxxa (il-medda 36). [9] Il-kategorija tat-tagħmir tar-radjudeterminazzjoni tkopri t-tagħmir tar-radju li jintuża biex jinstabu l-pożizzjoni, il-veloċità u/jew karatteristiċi oħra ta' oġġett, jew biex tinkiseb informazzjoni relatata ma' dawn il-parametri. Tipikament, it-tagħmir tar-radjulokalizzazzjoni jagħmel kejl biex jikseb dawn il-karatteristiċi. Kull tip ta' komunikazzjoni bir-radju ta' punt għal punti jew ta' punt għal multipunti ma jaqgħux f'din id-definizzjoni. [10] “Tank Level Probing Radar” (TLPR) hu tip speċifiku ta' applikazzjoni għar-radjudeterminazzjoni li tintuża biex jitkejlu l-livelli fit-tankijiet u li tiġi installata f'tankijiet tal-metall jew tal-konkrit rinfurzat, jew fi strutturi simili magħmulin minn materjal b'karatteristiċi ta' attenwazzjoni komparabbli. It-tank għandu l-iskop li jaħżen xi sustanza. [11] “Mudelli tat-tagħmir ta' kontroll” huma tip speċifiku ta' tagħmir tar-radju tat-telekmand u tat-telemetrija li jintuża biex jikkontrolla remotament il-moviment ta' mudelli (l-aktar ta' mudelli żgħar ta' vetturi) fl-ajru, fuq l-art, taħt l-ilma jew fuq wiċċ l-ilma. [12] Il-kategorija tat-tagħmir tal-identifikazzjoni bil-frekwenza tar-radju (l-RFID) tkopri s-sistemi tal-komunikazzjoni bir-radju bbażati fuq interrogatur/tikketta, li jikkonsistu minn tagħmir tar-radju (tikketti) mehmuża ma' oġġetti animati jew mhux animati u li jikkonsistu minn unitajiet ta' trażmettitur/riċevitur (interrogaturi) li jattivaw it-tikketti u jirċievu lura d-dejta. Fost l-użi tipiċi hemm it-traċċar u l-identifikazzjoni ta' oġġetti, bħal pereżempju għas-sorveljanza elettronika tal-oġġetti (EAS), u l-ġbir u t-trażmissjoni tad-dejta relatata mal-oġġetti li magħhom jinhemżu tikketti, li jistgħu jkunu bla batterija, jaħdmu bl-għajnuna ta' batterija jew jaħdmu bil-batterija. Ir-risponsi minn tikketta jiġu vvalidati mill-interrogatur tagħha u jingħaddu lis-sistema li tospitaha. [13] Il-kategorija tat-tagħmir telematiku tat-trasport u tat-traffiku tkopri t-tagħmir tar-radju li jintuża fil-qasam tat-trasport (fit-toroq, fil-ferroviji, fuq l-ilma jew fl-ajru, skont ir-restrizzjonjiet tekniċi rilevanti), il-ġestjoni tat-traffiku, in-navigazzjoni, il-ġestjoni tal-mobbiltà u fis-sistemi intelliġenti tat-trasport (l-ITS). Applikazzjonijiet tipiċi jintużaw għall-interfaċċi bejn il-modi differenti tat-trasport, il-komunikazzjoni bejn il-vetturi (eż. minn karozza għal karozza), bejn il-vetturi u postijiet fissi (eż. minn karozza għal infrastruttura) kif ukoll il-komunikazzjoni bejn l-utenti. [14] Il-kategorija tat-tagħmir induttiv tkopri t-tagħmir tar-radju li juża kampi manjetiċi b'sistemi ta' loop induttiva għal komunikazzjoni qrib il-kampi. Fost l-użi tipiċi hemm it-tagħmir għall-immobilizzazzjoni tal-karozzi, l-identifikazzjoni tal-annimali, is-sistemi tal-alarms, id-detezzjoni tal-kejbils, l-immaniġġar tal-iskart, l-identifikazzjoni personali, il-links tal-vuċi mingħajr fili, il-kontroll tal-aċċess, is-sensuri tal-prossimità, is-sistemi kontra s-serq, inklużi s-sistemi induttivi RF kontra s-serq, it-trasferiment tad-dejta lejn tagħmir li jinżamm fl-idejn, l-identifikazzjoni awtomatika tal-oġġetti, is-sistemi ta' kontroll mingħajr fili u l-pedaġġ awtomatiku tat-toroq. [15] Il-kategorija tat-tagħmir taċ-ċiklu ta' ħidma baxxa/affidabbiltà għolja tkopri t-tagħmir tar-radju li jiddependi fuq utilizzazzjoni kumplessiva baxxa tal-ispettru u fuq regoli tal-aċċess għall-ispettru taċ-ċiklu ta' ħidma baxxa biex jiżguraw aċċess affidabbli ħafna għall-ispettru u trażmissjonijiet b'meded kondiviżi. Fost l-użi tipiċi hemm is-sistemi tal-alarms li jużaw il-komunikazzjoni bir-radju biex juru kundizzjoni ta' twissija f'post imbiegħed u s-sistemi ta' alarm soċjali li jippermettu komunikazzjoni affidabbli għal persuna f'diffikultà. [16] Il-kategorija tat-tagħmir wideband tat-trażmissjoni tad-dejta tkopri t-tagħmir tar-radju li juża tekniki ta' modulazzjoni wideband biex jaċċessa l-ispettru. Fost l-użi tipiċi hemm is-sistemi tal-aċċess mingħajr fili bħalma huma n-netwerks tar-radju ta' żona lokali (WAS/RLANs) jew l-SRDs wideband f'netwerks tad-dejta. [17] Għall-applikazzjonijiet induttivi, fil-medda 20 japplikaw qawwiet tal-kamp ogħla u restrizzjonijiet addizzjonali tal-użu. [18] Għall-applikazzjonijiet induttivi, fil-meded 22a, 24, 25, 27a, u 28a japplikaw qawwiet tal-kamp ogħla u restrizzjonijiet addizzjonali tal-użu. [19] Il-limitu tal-potenza għandu japplika ġo tank magħluq u jikkorrispondi għal densità tal-ispettru ta' potenza rradjata isotropika ekwivalenti ta' – 41.3 dBm/MHz fuq barra ta' tank tal-ittestjar ta' 500 litru. [20] Din il-kategorija ta' kisba ta' dejta medika tkopri t-trażmissjoni tad-dejta bla vuċi minn u lejn tagħmir mediku mhux impjantabbli għall-finijiet ta' osservazzjoni, dijanjożi u trattament ta' pazjenti f'faċilitajiet tal-kura tas-saħħa jew fi djarhom. [21] It-tagħmir PMR446 jinġarr bl-idejn (ma jintuża l-ebda stazzjon bażi jew ripetitur) u juża antenni integrali biss ħalli jimmassimizza l-kondiviżjoni u jimminimizza l-interferenzi. It-tagħmir PMR446 jaħdem f'modalità bejn il-pari fuq meded qosra u la għandu jintuża bħala parti min-netwerk tal-infrastruttura u lanqas bħala ripetitur; [22] Sistema tal-alarm hi tagħmir li, bħala funzjonali ewlenija, juża l-appoġġ tal-komunikazzjoni bir-radju biex jibgħat twissija lil sistema jew lil persuna f'post imbiegħed meta tinqala' xi problema jew tiħoloq xi sitwazzjoni speċifika. L-alarms bir-radju jinkludu l-alarms soċjali u s-sistemi ta' alarms għas-sigurtà u s-sikurezza. [23] Is-Sistemi ta' Netwerks ta' Żona Wiesgħa ta' Korpi Mediċi (l-MBANS), użati biex tinkiseb dejta medika, huma maħsuba biex jintużaw fil-faċilitajiet tal-kura tas-saħħa u fid-djar tal-pazjenti. Dawn huma sistemi tar-radju b'potenza baxxa li jintużaw għat-trażmissjoni tad-dejta bla vuċi minn tagħmir mediku u lejh għall-finijiet ta' osservazzjoni, dijanjożi u trattament ta' pazjenti kif preskritt minn professjonisti tal-kura medika debitament awtorizzati, u huma ddefiniti fil-kuntest tal-applikazzjonijiet mediċi biss. [24] L-Istati Membri jistgħu jispeċifikaw żoni ta' esklużjoni jew miżuri ekwivalenti li fihom l-applikazzjoni tad-detezzjoni tal-ostakli għall-użu fl-inġenji li jaħdmu bl-iskrejjen m'għandhiex tintuża għall-protezzjoni tas-servizzi tar-radjuastronomija jew għal użu nazzjonali ieħor. Inġenju li jaħdem bl-iskrejjen hu definit bħala EASA CS-27 u CS-29 (JAR-27 u JAR-29 rispettivament fiċ-ċertifikazzjonijiet preċedenti); [25] It-tagħmir għandu jimplimenta l-firxa kollha tal-frekwenzi abbażi ta' firxa tal-intunar. [26] Punt tal-aċċess tan-netwerk f'netwerk tad-dejta hu tagħmir terrestri fiss għal meded qosra li jaġixxi bħala punt ta' konnessjoni tat-tagħmir l-ieħor għal meded qosra fin-netwerk tad-dejta għal pjattaformi ta' servizzi li jinsabu 'l barra minn dak in-netwerk tad-dejta. It-terminu “netwerk tad-dejta” jirreferi għal bosta tagħmir għal meded qosra, inkluż il-punt tal-aċċess tan-netwerk, bħalma huma l-komponenti tan-netwerks, u għall-konnessjonijiet mingħajr fili bejniethom.